Roquetes adquirix sòl urbanitzable per poder construir habitatge social
L’Ajuntament de Roquetes preveu construir, en els pròxims anys, al voltant d’un centenar d’habitatges socials. Ho farà als terrenys situats entre l’escola Marcel·lí Domingo i el pavelló esportiu, pels quals el consistori n’ha formalitzat l’adquisició esta setmana. Es tracta de tres parcel·les de sòl urbanitzable, que sumen 11.000 metres quadrats. A més d’habitatge, l’ajuntament també preveu construir-hi equipaments municipals, aprofitant que en una de les parcel·les hi ha l’edifici històric de l’antiga cooperativa. L’acord tanca mesos de negociacions durant les quals Roquetes ha aconseguit rebaixar el preu d’adquisició: inicialment estava fixat en més de 630.000 euros, que finalment s’ha reduït fins als 185.000 euros, fet que suposa un estalvi de més del 70% per a les finances municipals. Amb esta operació, l’Ajuntament de Roquetes vol donar un impuls a esta zona urbanística i confia que la construcció d’habitatge social suposarà un revulsiu per a la resta de parcel·les situades a l’entorn, que ja disposen de qualificació urbanitzable. En les últimes dècades, la zona ha viscut una transformació important. A més de la presència d’equipaments com l’escola infantil o l’institut de secundària, també s’hi aixequen el pavelló poliesportiu o el complex d’aigües. A més a més, és lloc de pas de la Via Verda, i un dels principals accessos a l’Observatori de l’Ebre.